Juba homme algab Tartus autoralli maailmameistrivõistluste (WRC) etapp. Eile selgitati Tartu politseimajas toimunud Rally Estonia pressikonverentsil piiranguid, mis mõjutavad alates tänasest inimeste liikumist Lõuna-Eesti piirkondades. Kohalike elanike jaoks, kellel on vaja oma talu või maatüki juurde pääseda, pole reeglid täielikult kivisse raiutud.
Tänasest pühapäevani kehtivad Rally Estonia kiiruskatsetel liikumispiirangud, millest kinnipidamist kontrollib politsei- ja piirivalveamet (PPA). Iga kiiruskatse ümber on määratud kahe-kolme kilomeetri raadiuses perimeeter, kuhu pääsevad 3.–6. septembrini vaid kohalikud elanikud, nende nimeliselt eelregistreeritud külalised, riigi ja kohalike omavalitsuste operatiiv- ja teenindussõidukid, 16 000 rallipassiga pealtvaatajat ning korraldusmeeskond.